SMK รูดหนัก 5% นลท.แห่ขาย หลังแจ้งยกเลิกประกันโควิด “เจอ จ่าย จบ”
SMK ดิ่ง 5% หลังยกเลิกกรมธรรม์ประกันโควิด-19 "เจอ จ่าย จบ" เหตุยอดติดเชื้อพุ่งสูง พร้อมคืนเบี้ยประกันให้ลูกค้า
SMK รูดหนัก 5% หลังยกเลิกกรมธรรม์ประกันโควิด-19 "เจอ จ่าย จบ" เหตุยอดติดเชื้อพุ่งสูง พร้อมคืนเบี้ยประกันให้ลูกค้า
16 ก.ค. 2564

ผู้สื่อข่าวรายงานว่า วันนี้ (16 ก.ค. 64) ราคาหุ้นบริษัท สินมั่นคงประกันภัย จำกัด (มหาชน) หรือ SMK ราคาหุ้น ณ เวลา 14.30 น. อยู่ที่ระดับ 35.25 บาท ปรับตัวลดลง 2.00 บาท หรือ 5.37% โดยทำจุดสูงสุดที่ 37.25 บาท และทำจุดต่ำสุดที่ 35.25 บาท ด้วยมูลค่าการซื้อขาย 1.91 ล้านบาท

โดยราคาหุ้น SMK ปรับตัวลงอย่างหนัก เหตุจากบริษัทออกประกาศว่ามีความจำเป็นต้องใช้สิทธิบอกเลิกกรมธรรม์ประกันภัยการติดเชื้อไวรัสโคโรนาแบบ เจอ จ่าย จบ หรือ COVID 2 in 1 ตามแบบและข้อความ หมวดที่ 2 เงื่อนไขทั่วไป และข้อกำหนด ข้อ 2.4.3 และข้อ 2.5.1 โดยให้กรมธรม์ประกันภัยข้างต้นสิ้นสุดความคุ้มครองทั้งฉบับ เมื่อล่วงพ้นกำหนด 30 วัน นับแต่วันที่ผู้เอาประกันได้รับหนังสือเป็นต้นไป เนื่องจากการระบาดของโรคติดเชื้อโควิต-19 มีผู้ติดเชื้อรายใหม่เพิ่มขึ้นในอัตราที่สูง ส่งผลให้ SMK ต้องบริหารความเสี่ยงให้มีประสิทธิภาพ
ทั้งนี้บริษัทจะคืนค่าเบี้ยประกันภัยที่ได้รับมาแล้วแก่ผู้เอาประกันให้แล้วเสร็จภายในกำหนด 15 วัน นับแต่วันที่กรมธรรมประกันภัยสิ้นผลบังคับ โดยหักเบี้ยประกันภัยสำหรับระยะเวลาที่กรมธรรม์ประกันภัยฉบับนี้ได้ใช้บังคับมาแล้วออกตามส่วน
สำหรับการตัดสินใจดังกล่าว บริษัทได้มีการพิจารณาอย่างรอบคอบและเฝ้าติดตามสถานการณ์การระบาดของโรคโควิด-19 ด้วยความห่วงใยมาอย่างต่อเนื่อง รวมถึงการทบทวนผลกระทบที่อาจเกิดขึ้นกับการดำเนินธุรกิจ และการกำหนดทางเลือกและแนวทางที่จะช่วยให้บริษัทสามารถบริหารทรัพยากรได้อย่างมีประสิทธิภาพ ทั้งนี้ เพื่อให้ความคุ้มครองและดูแลลูกค้าในกลุ่มผลิตภัณฑ์และบริการทั้งหมดของบริษัทได้อย่างดีที่สุดและยั่งยืนในระยะยาว